**भारत सरकार**

**पर्यावरण, वन और जलवायु परिवर्तन मंत्रालय**

**राज्‍य सभा**

**अतारांकित प्रश्न सं. 46**

**17.07.2017 को उत्तर के लिए**

**निजी भूमि पर लकड़ी का व्‍यापार**

**46. डा. प्रभाकर कोरे:**

क्या **पर्यावरण, वन और जलवायु परिवर्तन मंत्री** यह बताने की कृपा करेंगे कि:

(क) क्‍या यह सच है कि सरकार कृषि वानिकी को बढ़ावा देने और लकड़ी के आयात पर निर्भरता कम करने के लिए निजी भूमि पर लकड़ी के व्‍यापार को बढ़ावा देने का विचार रखती है और यदि हां, तो तत्‍संबंधी ब्‍यौरा क्‍या है;

(ख) क्‍या सरकार ने निजी भूमि पर उगाए गए वृक्षों की कटाई, ढुलाई तथा बि‍क्री पर रोक को शिथिल करने के लिए राज्‍य सरकारों से परामर्श करना शुरू किया है; और

(ग) विगत वर्षों के दौरान आयात की गई लकड़ी का ब्‍यौरा क्‍या है?

**उत्‍तर**

**पर्यावरण, वन और जलवायु परिवर्तन मंत्री**

**(डॉं हर्ष वर्धन)**

(क) और (ख) पर्यावरण, वन और जलवायु परिवर्तन मंत्रालय ने वन क्षेत्रों के बाहर पौधों के रोपण के लिए अनुकूल वातावरण बनाने हेतु वनेतर/निजी भूमियों पर उगाए गए पौधों की प्रजातियों को काटने तथा परिवहन व्‍यवस्‍था को उदार बनाने के लिए सभी राज्‍यों/संघशासित राज्‍यों के परामर्श से दिनांक 18.11.2014 को दिशानिर्देश जारी किए हैं। मंत्रालय के दिनांक 18.11.2014 के दिशानिर्देशों की प्रतिक्रियास्‍वरूप, कई राज्‍यों ने वृक्षों को काटने और परिवहन व्‍यवस्‍था को और अधिक उदार बनाने हेतु कार्रवाई की है।

(ग) गत तीन वर्षों के दौरान आयातित लकड़ी का ब्‍यौरा अनुबंध में दिया गया है। इन आंकडों में लकड़ी से बनाए गए तैयार, कुछ हद तक तैयार उत्‍पाद अथवा वस्‍तुएं शामिल नहीं हैं।

\*\*\*\*\*\*\*\*\*\*

**अनुबंध**

**''निजी भूमि पर लकड़ी का व्‍यापार'' के संबंध में दिनांक 17.07.2017 को उत्‍तर के लिए डा. प्रभाकर कोरे द्वारा पूछे गए राज्‍य सभा अतारांकित प्रश्‍न सं. 46 के भाग (ग) के उत्‍तर में उल्लिखित अनुबंध**

**गत तीन वर्षों के दौरान आयातित लकड़ी का ब्‍यौरा**

|  |  |  |  |
| --- | --- | --- | --- |
| **क्र.सं.** | **वर्ष** | **मिलियन घन मीटर में प्रमात्रा** | **मिलियन US $ में मूल्‍य** |
| 1 | 2014-15 | 2.47 | 992.26 |
| 2 | 2015-16 | 1.89 | 661.24 |
| 3 | 2016-17 | 1.83 | 599.09 |

\*\*\*\*\*\*